Lyk by Pta-laerskool nog ŉ raaiselArgieffoto: SAPD/Facebook Niemand is nog in hegtenis geneem in verband met die dood van ŉ man by ŉ Pretoriase laerskool nie. Ao. Hero Gumbu, woordvoerder van die polisie, het aan Maroela Media gesê die Pretoria-Moot-polisie is steeds besig om almal se verklarings af te neem en dat die ondersoek voortduur. Intussen het die Gautengse departement van onderwys aan Maroela Media gesê die departement is bewus van die voorval, maar het alle navrae na die polisie en Kilnerpark Security verwys. “Berading is aangebied aan leerders en personeel by die skool wat dit nodig sou hê,” het Oupa Bodibe, waarnemende woordvoerder van die departement, gesê. Hy het gesê bedrywighede by die skool is glad nie deur die voorval geraak nie. Maroela Media het Maandag berig die liggaam van ŉ beweerde inbreker, in sy vroeë 30’s, is Maandagoggend by Laerskool Wonderboom-Suid gevind. Klaas van der Kooi, eienaar van Kilnerpark Security, het vroeër aan Maroela Media gesê twee inbrekers het vermoedelik Sondagaand by ŉ huis ŉ paar huise van die laerskool af probeer inbreek. “Lede van die gemeenskap het die verdagtes agternagesit en een van hulle het na bewering oor die skool se heining gespring om weg te kom,” het Van der Kooi gesê. Die verdagte is deur terreinwerkers wat op die skoolgrond woon, betrap en aangekeer. Kilnerpark Security is kort daarna ontbied. “Ons het drie voertuie op die toneel ontplooi. Die polisie is in kennis gestel, maar het lank gevat om op te daag. Aangesien die toneel veilig en onder beheer was, het die beamptes gery en die verdagte lewend agtergelaat.” Van der Kooi het gesê hulle is vanoggend ingelig ŉ liggaam, vermoedelik dié van die vermeende inbreker, is by die skool gekry. Ao. Hero Gumbu, polisiewoordvoerder, het gesê die polisie is omstreeks 06:00 in kennis gestel dat ŉ liggaam van iemand wat vermoedelik aangerand is, by die skool gevind is. Die polisie ondersoek ŉ saak van moord. Die veiligheidswagte en die betrokke terreinwerkers word ondervra. Van der Kooi het gesê hulle gee hul volle samewerking aan die polisie met hul ondersoek.